Predkladacia správa

        Na základe uznesení vlády SR č. 1039/2000 a č. 449/2002  Ministerstvo životného prostredia SR obstaralo návrh Zmien a doplnkov Územného plánu veľkého územného celku Bratislavský kraj a v súlade s uznesením vlády SR č. 1107/2002 upravený návrh zmien a doplnkov územného plánu  predkladá na rokovanie vlády SR na schválenie.

        V zmysle uznesenia vlády SR č.1039/2000 k  zámeru budovania Priemyselného parku Záhorie, uznesenia vlády SR č. 449/2002 k stavu realizácie budovania Priemyselného parku Záhorie a uznesenia vlády SR č. 1107/2002 k Územnému plánu veľkého územného celku Bratislavský kraj-Zmeny a doplnky roku 2002 predkladaný návrh Zmien a doplnkov ÚPN VÚC Bratislavský kraj rieši umiestnenie lokalít priemyselných parkov na území Záhoria.
        V súlade s úlohami orgánu územného plánovania, ktoré vyplývajú zo  zákona č. 50/1976 Zb. o územnom plánovaní a stavebnom poriadku /stavebný zákon/ v znení neskorších predpisov, MŽP SR pristúpilo k  vytvoreniu koncepcie priemyselných parkov na území Bratislavského kraja a vytvoreniu územnoplánovacích predpokladov pre  realizáciu priemyselných parkov. Spracovaný návrh územnoplánovacej dokumentácie rieši umiestnenie priemyselných parkov na celom území Bratislavského kraja a premieta aj požiadavku Ministerstva pôdohospodárstva SR, podľa ktorej pre vydanie súhlasu k odňatiu PPF a LPF a určeniu podmienok je rozhodujúci konečný rozsah zamyšľaného odňatia pôdy v širšom území.
        V návrhu zmien a doplnkov územnoplánovacej dokumentácie sú v zmysle stavebného zákona  premietnuté tiež záväzné regulatívy vyplyvajúce zo záväznej časti územnoplánovacej dokumentácie “Koncepcia územného rozvoja Slovenska 2001”.  

        Sociálne, ekonomické a ekologické dopady územnoplánovacej dokumentácie: Predkladané Zmeny a doplnky územného plánu nebudú mať priamy vplyv na štátny rozpočet. V súvislosti so  zamestnanosťou je potrebné uviesť, že pri zámere budovania priemyselných parkov v  Bratislavskom kraji sa  odhaduje v počiatočnej fáze s vytvorením cca 19,4 tisíc pracovných príležitostí,neskôr sa ich potenciál odhaduje až na cca 44,2 tisíc pracovných príležitostí. Uvedené pracovné miesta by museli byť zabezpečené aj migráciou obyvateľov do Bratislavského kraja. Z hľadiska ekologického je cieľom dokumentácie územne aj technicky lokalizovať priemyselné parky s takým zabezpečením vhodných podmienok, ktoré budú minimalizovať nepriaznivý dopad na životné prostredie a ochranu prírody a krajiny.
       
        Prerokovanie územnoplánovacej  dokumentácie: Predkladaný návrh Zmien a doplnkov ÚPN VÚC Bratislavský kraj bol prerokovaný v súlade s § 22 stavebného zákona  s dotknutými obcami prostredníctvom ktorých bola oslovená aj verejnosť, s dotknutými samosprávnymi krajmi, s dotknutými právnickými osobami  a dohodnutý s dotknutými orgánmi štátnej správy.
        Pripomienkové konanie bolo vyhodnotené, oprávnené pripomienky boli zapracované do textovej a grafickej časti územného plánu.

                                                              - 2 -

       V rámci medzirezortného pripomienkového konania vyjadrili k materiálu zásadné nesúhlasné stanoviská rezorty MH SR a MP SR.     
                                                               
        Ministerstvo hospodárstva SR na prerokovaní rozporu na úrovni generálnych riaditeľov sekcií dňa 21.8.2002 podmienilo odstránenie rozporu ukončením Záverečného stanoviska k navrhovanej činnosti” Priemyselný a technologický park Záhorie” podľa zákona č. 127/1994 Z.z. o posudzovaní vplyvov na ŽP, ktorého výsledky nebudú v rozpore s materiálom zmien a doplnkov  predkladaných  na rokovanie vlády SR.
        Vydaním  “Záverečného stanoviska” Ministerstvom životného prostredia SR, ktoré je v súlade s požiadavkou MH SR bol rozpor odstránený.  
        
        Ministerstvo pôdohospodárstva SR  zásadne nesúhlasilo s navrhovanou lokalitou priemyselného parku Plavecký Štvrtok na východ od diaľnice D2. Rozpor bol odstránený  premietnutím  “Záverečného stanoviska” do predkladaného návrhu zmien a doplnkov  územného plánu.

        Materiál bol predložený na rokovanie vlády SR. Dňa 25.9. 2002 vláda vzhľadom na nesúhlasné stanoviská Bratislavského samosprávneho kraja a obce Plavecký Štvrtok prerušila rokovanie k predloženému materiálu a uložila ministrovi životného prostredia opätovne prerokovať návrh umiestnenia priemyselných parkov so samosprávnym krajom. 

        Na rokovaní na ktorom sa zúčastnil predseda Bratislavského samosprávneho kraja a zástupcovia MP SR, MH SR, MŽP SR a OÚ Malacky sa prítomní dohodli, že pre umiestnenie priemyselného parku Záhorie sa odporúča lokalita Vasková v rozsahu schváleného územia vyňatého z vojenského obvodu s previazaním na lokalitu Malacky juh.
 
        V zmysle uznesenia vlády SR č. 1107/2002 bola v súlade s § 22 stavebného zákona dorokovaná lokalita priemyselno-technologického parku Vasková – Pod Marheckými rybníkmi  a upravený  návrh “ÚPN VÚC Bratislavský kraj – Zmeny a doplnky roku 2002” je bez rozporov predkladaný na rokovanie vlády SR.